Sodba Splošnega sodišča (četrti senat) z dne 6. marca 2012 –

UPM‑Kymmene proti Komisiji

(Zadeva T‑53/06)

„Konkurenca – Omejevalni sporazumi – Sektor industrijskih plastičnih vreč –Odločba, s katero je ugotovljena kršitev člena 81 ES – Trajanje kršitve – Enotna in trajajoča kršitev – Globe – Teža kršitve – Olajševalne okoliščine – Pasivna vloga podjetja – Sorazmernost“

1. Konkurenca – Upravni postopek – Odločba Komisije o ugotovitvi kršitve – Dokazi, ki morajo biti podani – Stopnja potrebne verjetnosti (člen 81(1) ES) (Glej točko 28.)

2. Konkurenca – Omejevalni sporazumi – Sporazumi in usklajena ravnanja, ki pomenijo enotno kršitev – Podjetja, ki bi jim bilo mogoče očitati kršitev, ki jo tvori sodelovanje pri globalnem omejevalnem sporazumu – Merila – Sodelovanje v enakih ali podobnih omejevalnih sporazumih, ki se nanašajo na iste proizvode – Izključitev (člen 81(1) ES) (Glej točke od 52 do 54, 62 in 65.)

3. Konkurenca – Globe – Znesek – Določitev – Merila – Odvračalna narava globe – Uporaba množitelja – Upoštevanje celotnega prometa podjetja – Diskrecijska pravica Komisije (člen 81(1) ES; Uredba Sveta (ES) št. 1/2003, člen 23(2); sporočilo Komisije 98/C 9/03, točka 1 A, pododstavek 4 in 5) (Glej točke 76, 77 in od 79 do 83.)

4. Konkurenca – Globe – Znesek – Določitev – Upoštevani promet – Referenčno leto – Zadnje celo leto kršitve (člen 81(1) ES; Uredba Sveta (ES) št. 1/2003) (Glej točke 88, 91 in 92.)

5. Konkurenca – Globe – Znesek – Določitev – Merila – Teža kršitve – Olajševalne okoliščine – Pasivna vloga ali vloga „sledi svojemu vodji“ – Merila presoje (člen 81(1) ES; Uredba Sveta (ES) št. 1/2003, člen 23(2); sporočilo Komisije 98/C 9/03, točka 3, prva alinea) (Glej točki 107 in 108.)

6. Konkurenca – Globe – Znesek – Določitev – Nenaložitev ali znižanje globe v zameno za sodelovanje obdolženega podjetja – Nujnost ravnanja, ki je Komisiji olajšalo ugotovitev kršitve – Nezmožnost predložiti informacije, ker se po prodaji odvisne družbe ni shranilo zadevnih dokumentov – Nevplivanje (člen 81(1) ES; Uredba Sveta (ES) št. 1/2003, člen 23(2); sporočilo Komisije 96/C 207/04) (Glej točke od 115 do 117.)

7. Konkurenca – Globe – Znesek – Določitev – Merila – Teža kršitve – Obteževalne okoliščine – Ponovna kršitev – Podobni kršitvi, ki sta jih eno za drugo storili odvisni družbi iste matične družbe (člen 81(1) ES; Uredba Sveta (ES) št. 1/2003, člen 23(2); sporočilo Komisije 98/C 9/03) (Glej točke od 129 do 133.)

8. Konkurenca – Globe – Znesek – Določitev – Odvračalni učinek – Splošna obveznost, ki jo mora Komisija spoštovati ves čas določitve glob – Nezavezujoča stopnja celovite presoje vseh okoliščin (člen 81(1) ES; Uredba Sveta (ES) št. 1/2003, člen 23(2); sporočilo Komisije 98/C 9/03, točka 1 A) (Glej točke od 134 do 138.)

9. Konkurenca – Globe – Znesek – Določitev – Merila – Teža kršitve – Obveznost upoštevanja dejanskega vpliva na trg – Obseg (člen 81(1) ES; Uredba Sveta (ES) št. 1/2003, člen 23(2); sporočilo Komisije 98/C 9/03) (Glej točke od 143 do 146.)

Predmet

Predlog za razglasitev ničnosti Odločbe Komisije C(2005) 4634 final z dne 30. novembra 2005 v zvezi s postopkom na podlagi člena 81 [ES] (zadeva COMP/F/38.354 – Industrijske vreče).

Izrek

1. Odločba Komisije C(2005) 4634 final z dne 30. novembra 2005 v zvezi s postopkom na podlagi člena 81 [ES] (zadeva COMP/F/38.354 – Industrijske vreče) se razglasi za nično v delu, v katerem je z njo ugotovljena odgovornost družbe UPM-Kymmene Oyj za enotno in trajajočo kršitev, ki je navedena v členu 1(1) te odločbe, za obdobje pred 10. oktobrom 1995.

2. Znesek globe, ki je naložena s členom 2(j) te odločbe, se določi na 50,7 milijona EUR.

3. V preostalem delu se tožba zavrne.